Document ID: 31976D0431

ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Απριλίου 1976 περί συστάσεως Επιτροπής Διαχειρίσεως Αποβλήτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
Εκτιμώντας:
ότι το πρόγραμμα δράσεως των Ευρωπαϊκών Κοινοτήτων στον τομέα του περιβάλλοντος (1) υπογραμμίζει την ανάγκη μιας κοινοτικής πολιτικής για τα βιομηχανικά απόβλητα και τα κατάλοιπα της καταναλώσεως-
ότι πρέπει να δοθεί ιδιαίτερη προσοχή στην προστασία των φυσικών πηγών, καταπολεμώντας με επιμονή τη σπατάλη και λαμβάνοντας ιδίως μέτρα για τη διευκόλυνση της ανακυκλώσεως και επαναχρησιμοποιήσεως των αποβλήτων-
ότι το Συμβούλιο στο ψήφισμά του της 3ης Μαρτίου 1975 περί της ενεργείας και του περιβάλλοντος(2) έκρινε ότι πρέπει να προωθηθεί η ανακύκλωση και επαναχρησιμοποίηση των αποβλήτων για την εξοικονόμηση ενεργείας-
ότι η Επιτροπή ενδιαφέρεται να συγκεντρώσει τις απόψεις προσώπων ιδιαίτερα ειδικευμένων στα θέματα διαχειρίσεως των αποβλήτων,
ΑΠΟΦΑΣΙΖΕΙ:
Άρθρο 1
Συνιστάται παρά τη Επιτροπή μία επιτροπή διαχειρίσεως αποβλήτων, αποκαλουμένη στο εξής "επιτροπή".
Άρθρο 2
Έργο της επιτροπής είναι η παροχή γνώμης προς την Επιτροπή, είτε κατόπιν αιτήσεως της Επιτροπής είτε με δική της πρωτοβουλία για όλα τα προβλήματα που σχετίζονται:
α) με την ανάπτυξη μιας πολιτικής για τη διαχείριση των αποβλήτων, λαμβάνοντας υπόψη την ανάγκη διασφαλίσεως της προσφορότερης χρησιμοποιήσεως των πόρων και της βέβαιης και αποτελεσματικής διαθέσεως των αποβλήτων-
β) με τα διάφορα μέτρα τεχνικού, οικονομικού, διοικητικού και νομοθετικού χαρακτήρα, ικανά να εξασφαλίσουν είτε την πρόληψη, είτε την επαναχρησιμοποίηση και την ανακύκλωση, είτε τη διάθεση των αποβλήτων-
γ) με την εφαρμογή οδηγιών περί της διαχειρίσεως των αποβλήτων και την προετοιμασία νέων προτάσεων οδηγιών που εντάσσονται στον τομέα αυτό.
Άρθρο 3
1. Η επιτροπή περιλαμβάνει είκοσι μέλη.
2. Οι θέσεις κατανέμονται ως εξής:
δύο στην Επιτροπή,
δύο σε κάθε Κράτος μέλος.
Άρθρο 4
Τα μέλη της επιτροπής διορίζονται από την Επιτροπή.
Για κάθε μία από τις προς πλήρωση θέσεις που κατανέμονται στα Κράτη μέλη, η Επιτροπή επιλέγει τα μέλη μεταξύ των εθνικών εμπειρογνωμόνων υψηλής στάθμης που είναι αρμόδιοι για τους τομείς που προβλέπονται στο άρθρο 2. Η Επιτροπή διορίζει τα μέλη κατόπιν διαβουλεύσεως με τα ενδιαφερόμενα Κράτη μέλη.
Άρθρο 5
Η θητεία του μέλους της επιτροπής διαρκεί τρία έτη. Δύναται να ανανεωθεί. Στο τέλος της περιόδου των τριών ετών, τα μέλη της επιτροπής παραμένουν σε υπηρεσία έως ότου αντικατασταθούν ή έως ότου ανανεωθεί η θητεία τους.
Η θητεία ενός μέλους λήγει πριν από το τέλος της περιόδου των τριών ετών διά παραιτήσεως ή θανάτου.
Το μέλος αντικαθίσταται για την υπόλοιπη διάρκεια της θητείας του σύμφωνα με τις διατάξεις του άρθρου 4.
Η άσκηση των καθηκόντων δεν αποτελεί αντικείμενο αμοιβής.
Άρθρο 6
Η κατάσταση των μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων προς ενημέρωση.
Άρθρο 7
Η επιτροπή προεδρεύεται από εκπρόσωπο της Επιτροπής.
Άρθρο 8
Ο πρόεδρος δύναται να καλέσει να συμμετάσχει ως εμπειρογνώμων στις εργασίες της επιτροπής και των ομάδων εργασίας που προβλέπονται στο άρθρο 9, κάθε πρόσωπο που έχει ειδική αρμοδιότητα επί θέματος εγγεγραμμένου στην ημερησία διάταξη.
Οι εμπειρογνώμονες μετέχουν στις διασκέψεις μόνο για το θέμα το οποίο δικαιολογεί την παράστασή τους.
Άρθρο 9
Η επιτροπή δύναται να συγκροτήσει ομάδες εργασίας.
Άρθρο 10
1. Η επιτροπή και οι ομάδες εργασίας συνέρχονται στην έδρα της Επιτροπής κατόπιν προσκλήσεως του προέδρου της επιτροπής.
2. Οι εκπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής και των ομάδων εργασίας.
3. Οι υπηρεσίες της Επιτροπής εξασφαλίζουν την γραμματειακή εξυπηρέτηση της επιτροπής και των ομάδων εργασίας.
Άρθρο 11
Τις συζητήσεις της επιτροπής δεν ακολουθεί ψηφοφορία.
Η Επιτροπή, ζητώντας τη γνώμη της επιτροπής, δύναται να καθορίσει προθεσμία εντός της οποίας πρέπει να δοθεί η γνώμη αυτή.
Άρθρο 12
Υπό την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεούνται να μην αποκαλύπτουν τις πληροφορίες των οποίων έλαβαν γνώση κατά τις εργασίες της επιτροπής ή των ομάδων εργασίας, εφόσον ο πρόεδρος της επιτροπής τους γνωστοποιεί ότι η αιτούμενη γνώμη ή το τεθέν ερώτημα έχουν εμπιστευτικό χαρακτήρα.
Στην περίπτωση αυτή, μόνο τα μέλη της επιτροπής και οι εκπρόσωποι των υπηρεσιών της Επιτροπής παρίστανται στις συνεδριάσεις.
Άρθρο 13
Η παρούσα απόφαση αρχίζει να ισχύει την 21η Μαΐου 1976
Έγινε στις Βρυξέλλες, στις 21 Απριλίου 1976.

Labels: 15
20